Pellegrini, Peter, predseda NR SR (2024-02-08):
Pristúpime teraz k hlasovaniu. Pripomínam cteným kolegom a kolegyniam, keďže som teraz pristúpil k hlasovaniu, v zmysle rokovacieho poriadku počas hlasovania nie je možné udeliť slovo na žiadne procedurálne návrhy. Najprv sa vysporiadame teda s procedurálnymi návrhmi, tak ako boli podané pred samotným hlasovaním. Ako o prvom dávam hlasovať o procedurálnom návrhu pani Veroniky Remišovej, ktorá žiada rozdať svoje pozmeňujúce návrhy, prečítať ich a dať o každom bode hlasovať jednotlivo. Prosím, prezentujme sa a hlasujme. Dali ste procedurálny návrh, hlasujeme. Prítomných 143, za 65, proti 77, zdržal sa 1. Tento návrh sme neschválili. Pristúpime k hlasovaniu o pozmeňujúcom či o procedurálnom návrhu pána poslanca Pročka, ktorý žiada, aby jeho návrh bol rozdaný, prečítaný a aby sa o každom bode hlasovalo samostatne. Prosím, prezentujme sa a hlasujme. (Hlasovanie.) Prítomných 144, za 66, proti 78. Ani tento návrh sme neschválili. (Reakcie z pléna.) Ďalší návrh procedurálny, o procedurálnom návrhu, o procedurálnom návrhu, ktorý spĺňa pripomienky a náležitosti musím dať hlasovať, aby som vás neobral o nejaké právo, pán poslanec. Pán poslanec Dubéci požiadal presunúť hlasovanie na 17.00 h a vyložiť § 9. Prosím, prezentujme sa a hlasujme. (Hlasovanie.) Prítomných 146 poslancov, za 68, proti 78. Tento návrh sme neschválili. Budeme teraz hlasovať o ďalšom procedurálnom návrhu pána poslanca Šipoša, ktorý žiada, aby jeho pozmeňujúce návrhy boli rozdané, prečítané a aby boli o každom jednom bode hlasované samostatne. Prosím prezentujme sa a hlasujme. (Ruch v sále.) Pán poslanec nevykrikujte, poslanci hlasujú a rozhodujú väčšinou v tomto parlamente, to je všetko. (Hlasovanie.) 146 poslancov, za 67, proti 77, zdržal sa 1, nehlasoval 1. Tento návrh sme neschválili. Budeme teraz hlasovať o procedurálnom návrhu pána poslanca Jakaba, ktorý navrhuje, aby jeho, o jeho pozmeňujúcich návrhoch bolo hlasované v jednotlivých bodoch samostatne a aby boli opäť rozdané, prečítané. Prosím, prezentujme sa a hlasujme. (Hlasovanie.) Prítomných 146 poslancov, za 67, proti 77, zdržal sa 1, nehlasoval 1. Tento návrh sme neschválili. Dávam teraz hlasovať o procedurálnom návrhu pána poslanca Galka, ktorý navrhuje, aby sa o jeho všetkých troch pozmeňujúcich návrhoch hlasovalo samostatne a aby, nakoľko ich... (Predseda si to prečítal pre seba.) O každom bode vo všetkých týchto pozmeňujúcich žiadam hlasovať samostatne. Nech sa páči, prezentujme sa a hlasujme. Ešte raz, môžem to prečítať doslovne. Navrhujem, aby NR SR dala hlasovať o všetkých troch mojich pozmeňujúcich návrhoch, jeden som podal v rozprave a nakoľko mi bol odobratý čas, som odovzdal, neviem to prečítať, o každom bode vo všetkých troch pozmeňujúcich návrhoch žiadam hlasovať, hlasovať, hlasovať zvlášť. Prosím, prezentujme sa a hlasujme o tomto návrhu. Nedá sa úplne vždy všetko, ten pravopis nie je úplne dokonalý, ja to tiež nie všetko dokážem prečítať. Sa ospravedlňujem, ale robím, čo môžem. (Hlasovanie.) Prítomných 142 poslancov, za 64, proti 78. Tento návrh sme neschválili. Ďalší procedurálny návrh podal pán poslanec Bužo, ktorý žiada, aby jeho pozmeňujúce návrhy, ktoré odovzdal, boli prečítané a rozdané poslancom a zároveň žiada, aby sa o každom bode pozmeňujúceho návrhu hlasovalo osobitne. Prosím, prezentujme sa a hlasujme. (Hlasovanie.) Prítomných 144 poslancov, za 66, proti 78. Tento návrh sme neschválili. Ďalší procedurálny návrh podal pán poslanec Pollák, ktorý žiada, aby jeho pozmeňujúce návrhy boli prečítané a aby sme dali hlasovať o každom bode jednotlivo. Prosím, prezentujme sa a hlasujme. (Hlasovanie.) Prítomných 145 poslancov, za 66, proti 78, nehlasoval 1. Tento návrh sme neschválili. Ďalší procedurálny návrh podala pani poslankyňa Škopová, ktorá žiada, aby pozmeňujúce návrhy, ktoré písomne odovzdala, boli prečítané, rozdané poslancom a zároveň žiada o každom bode svojho pozmeňujúceho návrhu hlasovať osobitne. Prezentujme sa a hlasujme. (Hlasovanie.) Prítomných 144 poslancov, za 66, proti 77, nehlasoval 1. Návrh sme neschválili. Pani poslankyňa Remišová podala procedurálny návrh, v ktorom žiada stiahnuť z rokovania návrh novely Trestného zákona. Prosím, prezentujme sa a hlasujme o jej návrhu. (Hlasovanie.) Prítomných 145, za 67, proti 78. Konštatujem, že tento návrh sme neschválili. Pani poslankyňa Kolíková dala výzvu poslancom Národnej rady, aby v zmysle zákona oznámili plénu svoj osobný záujem vo veci pred hlasovaním. O tom nedám hlasovať, to je na poslancoch, samozrejme, aby, to sa nedá poslanca zaviazať, aby, to musí poslanec urobiť v zmysle zákona. Je to na ňom, či tak spraví, alebo nie. Pán poslanec Hlina žiada, aby predkladateľ vystúpil opäť a odpovedal mu na otázky, ktoré položil. To je opäť, dáme, či sa premlčacia doba pri zločine znásilnenia znižuje z 20 na 10 rokov. Uzavreli sme rozpravu, pán poslanec, nemôže predkladateľ... Môže? Tak dáme hlasovať na váš návrh, prezentovať sa a hlasovať, prosím, aby pán minister znovu vystúpil a otvoril tak rozpravu. (Hlasovanie.) Prítomných 144 poslancov, za 66, proti 77, nehlasoval 1. Tento návrh sme neschválili. Dávam teraz slovo spoločnému spravodajcovi z ústavnoprávneho výboru pánovi poslancovi Tiborovi Gašparovi, aby hlasovanie uvádzal. Pripomínam, že sme si schválili, že budeme hlasovať aj počas obedňajšej prestávky až do hodiny otázok. V prípade, že do hodiny otázok hlasovanie neukončíme, prerušíme hlasovanie a o 15.00 h po hodine otázok budeme pokračovať v hlasovaní. Pán poslanec, nech sa páči, máte slovo. (Hlasovanie o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony , tlač 106.)